
7 mai 2024, 21:00 de Leonard Bădilă 


USR acuză că majoritatea PSD și PNL din Camera 
Deputaţilor a respins, în plenul de marţi, un 
proiect de lege prin care Parlamentul primea mai 
multe pârghii de control asupra SRI şi prin care se 
interzicea expres personalului operativ al SRI să 
desfăşoare activităţi în domeniul presei şi justiţiei. 


Camera Deputaţilor a respins un proiect de lege prin care 
Parlamentul primea mai multe pârghii de control asupra 
SRI. Proiectul interzicea expres personalului operativ al 
serviciului să desfăşoare activităţi în domeniul presei şi 
justiţiei, precum şi în cadrul Parlamentului României. 


USR a lansat mai multe acuzaţii după 
ce a fost respins proiectul cu privire la 
SRI 


USR a lansat mai multe acuzaţii în urma deciziei. Amintim că 
proiectul a fost inițiat de către deputatul neafiliat Tudor 
Benga, care până în iunie 2022 a fost deputat al formaţiunii. 


lonuţ Moşteanu, liderul deputaţilor USR, a spus că „orice 
proiect care se atinge de conducerea serviciilor este băgat, 


pe repede-înainte, la respingeri de către PSD şi PNL". 


Discuţia despre controlul civil al serviciilor este una 
esenţială pentru democraţie şi pentru România, a mai 
subliniat el. 


„Orice proiect care se atinge de conducerea 
serviciilor este băgat, pe repede-înainte, la 
respingeri de câtre PSD şi PNL. Discuţia despre 
controlul civil al serviciilor este una esenţială 
pentru democraţie şi pentru România. Tocmai de 
aceea, am propus ca proiectul azi în discuţie să nu 
fie respins, ci să se întoarcă în comisii, unde să fie 
dezbătut pe îndelete, mai ales că termenul de 
adoptare tacită permitea. 


Nu au vrut, pentru că nu le convine să fie 
dezbateri reale, în prezenţa presei şi a societăţii 
civile. USR vrea ca niciun parlamentar să nu mai 
facă drepţi-culcaţi când este sunat de la «Pădure» 
să respingă un proiect, ci vrem ca parlamentarii, 
trimişi de cetăţeni, să exercite cu adevărat un 
control civil asupra serviciilor de informații, 
scăpate acum din mână”, a declarat lonuţ 
Moşteanu, liderul deputaților USR, potrivit 


comunicatului de presă al partidului. 

Proiectul a fost respins de Cameră, în 
calitate de prim for sesizat 


Formaţiunea susţine și că graba a fost atât de mare încât 
votul de respingere din plen a venit înainte de termenele 
stabilite de Biroul permanent al Camerei pentru depunerea 
amendamentelor, respectiv pentru redactarea raportului. 
USR a făcut referire la zilele de 8 mai și 16 mai. 


Deputatul USR Emanuel Ungureanu a susținut apoi că 
„România are şase servicii secrete”. El acuză că Parlamentul 
este „plin la rândul său de agenţi care execută ordinele unei 
structuri ce a moştenit metehnele fostei Securităţi”. 


Deputatul a spus apoi că USR „vrea să-i scoată la lumină pe 
toţi cei infiltraţi de serviciile secrete în politică, afaceri şi 
presă”. 


Emanuel Ungureanu a subliniat că „România nu va fi un stat 
cu adevărat democrat decât atunci când serviciile se vor 


ocupa fix cu ceea ce scrie în lege". 


„România are şase servicii secrete. Şi nu sunt 
controlate de nimeni, cu atât mai puţin de 
Parlament, plin la rândul său de agenţi care 
execută ordinele unei structuri ce a moştenit 
metehnele fostei Securităţi. Reamintesc doar de 
raportul Curţii de Conturi secretizat de SRI în mod 
nejustificat pentru că era vorba de nişte măşti 
făcute la Unitatea Dragomireşti, unul din multele 
tunuri date în pandemie. În calitate de 
parlamentar cu certificat ORNISS, am cerut 
desecretizarea raportului, dar nici până astăzi nu 
s-a întâmplat asta. USR vrea să-i scoată la lumină 
pe toţi cei infiltraţi de serviciile secrete în politică, 
afaceri şi presă, pentru că România nu va fi un 
stat cu adevărat democrat decât atunci când 
serviciile se vor ocupa fix cu ceea ce scrie în lege, 
nu cu afaceri, nu cu mizerii, nu cu sufragerisme'“, 
a explicat deputatul USR Emanuel Ungureanu. 


Proiectul a fost respins de Cameră, în calitate de prim for 
sesizat. Acesta urmează să primească votul decizional al 
Senatului. 


e Se fac angajări la SRI. Cum poţi ajunge să ai o carieră 
în spionaj 

e EXCLUSIV Cătălin Hideg, la podcast EVZ: „Fostul 
ambasador SUA la București a aflat de problemele 
mele cu Coldea” 

